Nacho Pereda y l@s Chatarrer@s del Amor clouen la temporada de músiques urbanes a La Nau amb “fusió d’autor”, filosofia i bon humor

## Nacho Pereda y l@s Chatarrer@s del Amor clouen la temporada de músiques urbanes a La Nau amb “fusió d’autor”, filosofia i bon humor

Nacho Pereda y l@s Chatarrer@s del Amor, en concert a la Capella de la Sapiència de La Nau.

El valencià Nacho Pereda va arribar a la Capella de la Sapiència de l’edifici històric de la Universitat de València per a conquistar-nos, al costat de 'l@s chatarrer@s' de l’amor, amb la seua “fusió d’autor” i bon humor en un concert -fregant l’acústic- que va servir de colofó a la temporada de músiques urbanes del Vicerectorat de Cultura i Societat de la UV, a través del Servei de Cultura Universitària, el passat 30 de maig.

Com totes les activitats culturals programades durant el curs 2024/25, el concert de Nacho Pereda y l@s Chatarrer@s del Amor va tindre caràcter solidari dedicat a les persones damnificades per les inundacions del 29 d’octubre, destinant la recaptació de la venda de les entrades als Programes d’Ajuda i Recuperació Postdana UV.

Acompanyat al baix pel seu inseparable **Ales Cessarini**, **Edu Altarriba** a la guitarra, i **Sonia Pina** i **Carmen Turégano** als cors -*l@s chatarrer@s*-, **Nacho Pereda** va oferir un espectacle “artesanal, amb bon humor de fons, meravellós i esperançador”, que va recórrer els seus càlids i recognoscibles ritmes mestissos, entre el reggae, música africana, llatinoamericana -*chacarera*, cúmbia, tango…- i fins i tot clàssica, a través d’una selecció dels seus dos discos –‘Los chatarreros del amor’ i ‘Contacto’- i que, a majors, avançà temes del seu tercer àlbum. “El tercer disc eixirà amb 14 cançons que he compost. Li he donat continuïtat: segueix la cançó d’autor, les músiques del món i l’humor, i aporta al seu torn una maduresa que el distingeix dels dos treballs anteriors”, apuntava.

Novetats d’un cantautor de lletres reflexives i elegant agudesa, desenfadat, molt pròxim, que usa metàfores “de carrer”, alegria i enginy per a contar històries, a més de molta saviesa. “Mai havíem tocat en un escenari com la Capella de la Sapiència (estem acostumats als bars i a un públic de 50 persones), així que pretenem aprofitar l’espai i retre homenatge a la saviesa i a l’esperit”, assenyalava el fundador d’un grup que arrancà al Palau de la Música de València l’any 2012… “El primer disc, ‘Los chatarreros del amor’, va tindre tant d’èxit que decidírem batejar-nos així mateix i, ara, li posem l’arrova perquè comptem amb les veus imprescindibles de Sonia i Carmen; són tan importants que sempre canten a la mateixa altura que jo i crec que això ens diferencia de la resta d’autors”, afirmava.

**Nacho Pereda** és professor de Filosofia, compositor, autor i cantant. Diu que creu més “en la música artesanal que en l’enllaunada”, que prefereix “a mà millor que a màquina” i la proximitat dels xicotets i mitjans escenaris en els quals pot veure de prop als músics que admira i al públic quan el que toca és ell. Per això, reivindica: “Millor un teatre que un estadi i res com un local de ciutat que cuide els seus artistes i el seu públic. Això no té preu”. Perquè -assevera-, “cal posar en valor la cultura” entesa com “el cultiu del gust, de l’oïda, de l’olfacte, del tacte; saber escoltar, parlar, llegir i escriure de veritat; agrair, apreciar, comprendre, ballar, cantar i viure amb consciència”.

En ser preguntat pel conflicte davant la participació en tota mena de festivals del fons estatunidenc KKR amb interessos proisraelians, **Nacho Pereda** contesta obertament: “Estic en contra de les guerres, dels qui les propicien, inicien o sostenen de qualsevol manera. Les considere una aberració fruit de la falta de consciència de la nostra germanor com a éssers humans i un atemptat contra la dignitat de les persones que la pateixen. Somnie, com tants altres ara i sempre, amb un món en pau”.

Una manera d’entendre la vida que sempre podem comprendre a través de la seua música, les seues lletres i les seues cançons.

Arxivat en:

, Música
, Fundació General UV

## Altres Notícies

L’Orfeó Universitari de València i l’Orquestra de Cambra de Tortosa ofereixen un colpidor homenatge a les víctimes de les guerres amb ‘Bach Connections’

L’espectacular ‘Concert sacre’ de Duke Ellington s’apodera del claustre de La Nau en la segona nit de Serenates

Serenates arranca amb un cant a la igualtat i l’empoderament femení amb una original versió de 'Carmen'

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar